Akule we püñeñ, ¿chem dungu rupakey ti kurewen mu? | Tami reñma ayüwküleafuy\nAkule we püñeñ, ¿chem dungu rupakey ti kurewen mu?\n“Tati pu püñeñ kiñe yewün reke feley Jewba mu küpalu” (Salmo 127:3)\nAkulu kiñe we püñeñ, tati we chaw ka ñuke engu müna ayüwi ñi piwke, welu niey doy küdaw. Rume (mütre) afmatukeymu chi tunten (chumten) antü ka küdaw niey ñi dapiafiel tami we püñeñ. Küme ürkütunolmu ka tüngkülenolmu tamu rakiduam, fey küme yewlayafuymu. Feymew trür (trir tripa) müley tamu adkünual tati chemkün, femngechi dapiafiel ti we püñeñ ka kuñiwtukual tamu kurewen-ngen. ¿Chumngechi tati kümeke ngülam mülelu Biblia mew, kelluafuymu tamu norümal tüfachi welulkawün mu?\n1 NGÜNEDUAMKEYMU CHUMNGECHI KIÑE WE PÜÑEÑ KANGEKETUY TAMU MONGEN\nBIBLIA TAÑI FEYPILEN: “Fey tati nielu piwkeyechen, niey ngenoafeluwün ka küme piwkengey [...], ka chekawünngelay rume [‘iñche müten’ pilay], lladküfemkelay” (1 Korintio 13:4, 5). Kiñe we ñuke doyelniefi (doyemni) ñi we püñeñ ñi dapiafiel. Welu tami füta trokiwkinolpe ñi kiñepülekünungen, feymew tukulpange tami füta ka duamtuniey ñi allkütungeal. Feymew pengelafimi tami piwkeyefiel ka ñom piwke mu, tunte (chumten) falintuniefimi ka duamniefimi tami füta ñi kellun ñi dapiafiel ti we püñeñ.\n‘Küme kimün mew, eymün, pu füta, amulepe tami müleal tamün kure engün’ (1 Pedro 3:7, Traducción del Nuevo Mundo, TNM.) Eymi we chawngelmi, rakiduamnge fewla tami domo doyelchi ngüneduamnieafi (doyemni) ñi püñeñ, feymew tami domo afeluwafuy chi, yafülngewelayafuy kam weñangküleafuy rume ñi we küme küdawün nielu. Feymew kiñeke rupa lladküle eymi mu, welu tüngkülenge, “tati lladküfemkenolu, doy kümengey kiñe newen-ngechi wentru” (Proverbios 16:32). Küme ngüneduamnge ka elufinge ñi duamnieel tami domo (Proverbios 14:29).\nEymi chawngelmi: Kellufinge tami domo tamu dapiafiel tamu we püñeñ, pun kütu (kenü trafia püle). Feymew doyenielafimi kakelu küdaw tami nieel, femngechi doy müleaymi tami domo engu ka tami yall.\nEymi ñukengelmi: Tami füta ayüle tami kellual tamu dapial tati we püñeñ, llowmafinge ñi kellun. Küme femkenole, ngelay tami weda lladkütudunguafiel, piwkeyen mu kimeltufinge chumngechi müley ñi adümal\n2 YAFÜLTUKUWMU TAMU KUREWEN-NGEN\nBIBLIA TAÑI FEYPILEN: “Fey mür kiñe che reke müten ñi feleael” (Génesis 2:24). Fewla tamu reñma niey kiñe we poyen che, welu ngoymakilnge (moymalkilnge) eymi ka tami kompañ “fey mür kiñe che reke müten”. Müley tamu newentuleal ñi ngañwadnoal (ngankonoal) tamu kurewen-ngen.\nTi domo, mañumtufinge tami füta ñi kellun. Mañumtufilmi kümeke dungu mew, tüfa “kiñe tremoltun (mongeltun)” reke ngeafuy (Proverbios 12:18). Ti füta feypifinge tami domo tunten (chumten) tami piwkeyefiel, ka falintufiel kom ñi femkeel ñi reñma mu (Proverbios 31:10, 28).\n“Ngelay ñi kintungeael ta kiñe che müten ñi kümelkaleael, welu may tañi kümelkaleael ta kakelu kay” (1 Korintio 10:24.) Rumel (molkechi) femnge ñi kümelkaleal tami kompañ ka ngüneduamnge kom ñi femkeel. Müley tamu nütramkawal ka welukentu allkütual. Ka mülelay eymi mu müten rakiduamal ti kudumuwün dungu mu. Müley tami ngüneduamal chem ñi duamnieel tami kompañ. Biblia feypi: “Welukentu ngünewlaymu, trür [trir tripa] kiñewküleal kiñe rakiduam mu” (1 Korintio 7:3-5, TNM). Femngechi rüf dungu mew tamu nütramkayal tüfachi dungu mu. Doy yafültukuay tamu kurewen nielmu ñom piwke ka küme allkütukeel.\nNgoymakilnge (moymalkilnge), müley tami elkünual antü tami müleal tami kompañ engu\nKa pengel-luwaymu pichiken dungu mu tamu piwkeyewün, kiñe karta kam kiñe yewün mu\n3 NGÜLAMTUFINGE TAMI WE PÜÑEÑ\nBIBLIA TAÑI FEYPILEN: “Pichiwentrungelu müten ta eymi kimniefimi tati Wirin Chillka ñi küme dungu, fey ta adümelaeymew tami kimchengeael ka eluaeymew tami montuluwael” (2 Timotew 3:15). Pepikawaymi chumngechi tami kimeltual tami yall. Ngüneduamaymi petu ñi choyüngenon (llegnon) tami we püñeñ pepikawküley ñi kimal, tüfa afmatufalngey. Rakiduamnge tüfa, tami küdiñ (angka) mew mülelu pepi allkütuy tami dungun ka kimi tami pürapapiwken. Choyüngelu (lleglu) müten wimtumafimi (wenulkafinge) ñi chillkatual kimnole rume, femngechi kelluafimi tami püñeñ tremle ayüafuy ñi chillkatual.\nRakiduamkilnge tami we püñeñ petu rume pichikay tami nütramkayafiel Ngünechen mu. Feymew kidu ñi adkiñ mew, müley tami ngillatuafiel ta Ngünechen (Deuteronomio 11:19). Trür (trir tripa) awkantulmu, dungufinge kom Ngünechen ñi dewman (Salmo 78:3, 4). Amulele ñi tremkülen, tami püñeñ ngüneduamay tunte (chumten) eymi piwkeyefimi ta Jewba, feymew ka kimay ñi piwkeyeafiel.\nNgillatufinge ta Ngünechen tami eluaetew kimün tami kimeltuafiel tami yall (püñeñ)\nWiño feypimekefinge ti falin-ngechi kimün dungu, femngechi tami we püñeñ pürüm (pür) kimay\nCHAWNGELMU KÜMELKAYAFUY TAMU KUREWEN-NGEN\nMülen antü mu, eymi ka tami kompañ rume (mütre) tüngküleaymu ka maneluwküleaymu tamu chawngen. Kimelelfilmu tamu yall kelluafuymu doy piwkeyechengeal, ka ñom piwkengeal ka kutranduamyechengeal. Trür (trir tripa) küdawülmu ka welukentu kelluwülmu, femngechi nielmu kiñe we püñeñ doy yafültukuay tamu kurewen-ngen. Ti afchi dungu mülelu Salmo 127:3 femngechi rüf femürpuay (bempoay): “Fün reke tripalu küdiñ [angka] mu, feyta kiñe küme kullitu reke”.\nTi rupachi semana, ¿chumün iñche tañi pengelafiel tañi kompañ, rume mañumkülen ñi femkeel mu tayu reñmawen mew?\n¿Chumten antü rupay tayu nütramkawkenoel tañi kompañ iñchiw? ¿Kam re dungunieyu tayu we püñeñ müten?